Up-255/99
Natisni
Opravilna št.:
Up-255/99
Datum odločitve:
16. 11. 1999
ECLI:
ECLI:SI:USRS:1999:Up.255.99
Akt:
Ustavna pritožba A. A. zoper sklep predsednika Višjega sodišča v Celju št. Su 29/99 z dne 27. 9. 1999, sklep predsednika Okrožnega sodišča v Celju št. Su 29/99 z dne 5. 10. 1999 in sklep Okrožnega sodišča v Celju št. K 67/99 z dne 5. 10. 1999
Izrek:
Ustavna pritožba A. A. zoper sklep predsednika Višjega sodišča v Celju, sklep predsednika Okrožnega sodišča v Celju in sklep Okrožnega sodišča v Celju se zavrže.
Evidenčni stavek:
Ker niso izčrpana vsa pravna sredstva zoper akte, ki se izpodbijajo, se ustavna pritožba zavrže.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o kazenskem postopku (ZKP), 42. čl.

Zakon o Ustavnem sodišču (ZUstS), 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
30. 9. 1999
Vrsta odločitve:
sklep
Vrsta rešitve:
zavrženje
Dokument:
US19787
Up-255/99
16.11.1999
S K L E P
Ustavno sodišče je v postopku za preizkus ustavne pritožbe A. A., trenutno v priporu v ZPKZ Ž. na seji senata dne 16. novembra 1999
s k l e n i l o:
Ustavna pritožba A. A. zoper sklep predsednika Višjega sodišča v Celju št. Su 29/99 z dne 27. 9. 1999, sklep predsednika Okrožnega sodišča v Celju št. Su 29/99 z dne 5. 10. 1999 in sklep Okrožnega sodišča v Celju št. K 67/99 z dne 5. 10. 1999 se zavrže.
O b r a z l o ž i t e v
1. Pritožnik je 30. 9. 1999 vložil ustavno pritožbo zoper v izreku tega sklepa prvonavedeni sklep, s katerim je predsednik Višjega sodišča zavrnil zahtevo pritožnika za izločitev predsednika Okrožnega sodišča v Celju in predsednice razpravljajočega senata v kazenski zadevi Okrožnega sodišča v Celju št. K 67/99. Dne 11. 10. 1999 je ustavno pritožbo razširil na v izreku tega sklepa drugo in tretjenavedeni sklep in sicer: - sklep, s katerim je predsednik Okrožnega sodišča zavrgel pritožnikovo zahtevo za izločitev predsednika Višjega sodišča v Celju, predsednika Okrožnega sodišča v Celju in predsednice razpravljajočega senata v zadevi Okrožnega sodišča v Celju št. K 67/99;
- sklep, s katerim je predsednica razpravljajočega senata zavrgla pritožnikovo zahtevo za varstvo zakonitosti zoper sodbo Vrhovnega sodišča št. I Ips 150/99 z dne 30. 6. 1999, s katero je bilo odločeno o njegovi zahtevi za varstvo zakonitosti zoper pravnomočen sklep o podaljšanju pripora.
Pritožnik zatrjuje, da so bile z izpodbijanimi sklepi kršene njegove ustavne pravice iz 14., 25. in 29. člena Ustave in predlaga, naj jih Ustavno sodišče razveljavi.
2. Po določbi prvega odstavka 51. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) se ustavna pritožba lahko vloži, ko so izčrpana vsa pravna sredstva. Sklep, s katerim se zavrne zahteva za izločitev sodnika oziroma predsednika sodišča, se po določbi četrtega odstavka 42. člena Zakona o kazenskem postopku (Uradni list RS, št. 63/94, 72/98 in 6/99 - v nadaljevanju: ZKP) lahko izpodbija samo v pritožbi zoper sodbo, če je tak sklep (kot v obravnavanem primeru) izdan po vložitvi obtožbe. Zoper sklep, s katerim se zahteva za izločitev sodnika zavrže, pa po določbi petega odstavka 42. člena ZKP ni pritožbe. Zato bo pritožnik morebitne kršitve človekovih pravic, ki naj bi bi bile storjene z izpodbijanima sklepoma, lahko uveljavljal šele v ustavni pritožbi zoper sodbo po poprejšnjem njihovem uveljavljanju v pravnih sredstvih, ki mu jih zakon daje zoper sodbo.Ustavna pritožba zoper v izreku tega sklepa navedena sklepa, s katerima je bila zahteva pritožnika za izločitev sodnika oziroma predsednika sodišča zavrnjena oziroma zavržena, je zato očitno preuranjena, saj pravna sredstva še niso mogla biti izčrpana.
3. Glede izpodbijanega sodnega sklepa, s katerim je bila zavržena pritožnikova zahteva za varstvo zakonitosti, pa je treba ugotoviti, da pritožnik ni izkazal, da bi izčrpal pritožbeno pot, zato je tudi ustavna pritožba zoper ta sklep preuranjena.
4. Ker glede nobenega od izpodbijanih sodnih sklepov ni izpolnjena procesna predpostavka iz prvega odstavka 51. člena ZUstS, je bilo treba ustavno pritožbo v celoti zavreči.
5. Senat Ustavnega sodišča je ta sklep sprejel na podlagi druge alinee prvega odstavka 55. člena ZUstS v sestavi: predsednica dr. Mirjam Škrk ter člana dr. Zvonko Fišer in dr. Miroslava Geč- Korošec.
Predsednica senata
dr. Mirjam Škrk